url: =23 November 2019 |Sabbath 47 na (Pasian’ zia le tong kepsiamna) ~ MUC\n23 November 2019 |Sabbath 47 na (Pasian’ zia le tong kepsiamna)\nAdmin 10:42:00 PM Articles, Offertory Reading Zomi\n“Huaihamna, lungsim le kisialh nopna lungsim tawh bangmah gamta kei un. Kiniakhiat ciat unla, midangte thupi ngaihsutzaw un. Note’ phattuam nading bek ngaihsun kei unla, midangte’ phattuam nading ngaihsutsak zaw un. Note in Jesuh Khrih lungsim puakzia na nei un. Tua lungsim puak zia in: “ Jesuh Khrih in Pasian’ pianzia nei napi-in, Pasian tawh a kizakim theihna dingin thatanghat thu a suang kei hi. Amah kiniamkhiat tawm zaw a, nasem lim a hong pua zaw hi. Mihing bangin amah hong kibawl a,mihing teekteek mah a hong sun hi. Amah hong kiniamkhiat tawm a, singlamteh tung nangawnah sih ding a ut hi.” (Fillippi 2: 3-8).\nPasian’ neihsa kem mite ihih manin Pasian’ nasem mi hi banah Ama zia le tong nei ding mite i hi hi. Pasian in bang nunzia nei hiam? Phillipian 2 sungah hong hilh bangin Jesuh in midangte hoih nadingin nungta hi. Eite aitangin a hong sih dongin Amah leh amah hong kiniamkhiat hi.\nPasian nunzia a nei thei dingin Pasian in mihing a hong bawlin, khat le khat kizopna nei thei dingin hong bawl hi. Khat le khat i kizopna zia in koi bang hiam? Khat le khat kiniamkhiatna i nei hiam? Keima thu bek i ci hiam? Jesuh’ nunzia tawh ki-en kak lecin, a deihhuai nunzia na nei hiam? Midangte in na gamtatzia tungtawnin Jesuh a mu uh diam?\n“Vantung ki-ukna sungah nopna, kilemna tawh kidim hi. Vantungmi khempeuh in Pasian it belin nei uh hi. Khat le khat lungsim tak tawh ki-it uh hi. Mawhna omma-in tua bangin nungta uh hi.”Ellen G. White, The Spirit of Prophecy, Vol. 4., 316, 317. Pasian’ deihna bangin nunna in vantung nunzia hi. Tawntung nunna sung a nungta ding mite in zong Pasian’ deihna sungah nungta ding hi.\nThuumna: Pasian’ deihna zuih ding ki-ap in. Kiniamkhiat ding kisam hi.\nThungetna: Topa aw, na nunzia a kemcing thei dingin hong huh in. Amen.


timestamp: atn

url: =Covid-19 Alert: April 15 nikhatsung in US ah misi 3000 val omtheiding :: ZOMI DAILY\nposted on 8 April 2020 at 10:52 pm Lomkholna: News, Thomasmung, USA, World\nCovid-19 Alert I: Apua lam na pai ciang maituam (face mask) thuah in\nCDC recommends wearing cloth face (face mask) coverings in public settings where other social distancing measures are difficult to maintain (e.g., grocery stores and pharmacies), especially in areas of significant community-based transmission. CDC also advises the use of simple cloth face coverings to slow the spread of the virus and help people who may have the virus and do not know it from transmitting it to others.\n“6 feet social distancing” neih ding ahamsatna adiak diak in Zii (market, grocery store) pai ciang maituam (face mask) thuah ding cih CDC leh White House pan pulaak khia uh hi. Khuttuam (glove) zong thuah leng virus tampi dal tuam ding hi. US mipil researchers te leh scientists te pawl khat in zong Coronavirus pen huih lak pan zong kilawh thei hi cih mukhia in pulaak khia uh hi.\nTua ahih manin apualam I pai khiat ciang adiak diak in zii (market, grocery store) I apai ciang maituam leh khuttuam I thuah ciat ding thupi mahmah ding hi. Akibawlsa maituam i neih kei leh zong puan tawh kidal thei hi. (DC Area kiim ah puan tawh bawlsa/khuisa maituam alei nuam ten Nu Zam Nu kiang zong kilei thei hi).. Apua pan Inn i tun khit ciang zong satpia or hand sanitizer tawh i khut i sil tek ding zong kisam mahmah hi. ~ Nang leh nang kidal in ~ Na innkuanpih te zong dal in/ Thomas Mung Guite\nCovid-19 Alert II: Coronavirus tawh kisai I Kumpi pa in zuih ding aa abawl thu te…\n– “President’s Coronavirus Guidelines for America” to slow the Spread in 30 days…\n~ President in ni 30 (April 30) sung Covid-19 kilawhna adaih theih nading thu khun bawl aa, mipi ten zong i zuih tek ding thupi mahmah hi.\n1) Mi 10 pan atung siah kikhopna, kimuhkhopna nei lo ding…\n2) Ahih theih leh Inn pan nasem ciat ding, inn pan sangkah (online class) thei ciat leng natna kilawh na tampi dai tuam ding..\n3) Satpia tawh khut sil den ding, i khuh ciang tissue tawh kam tuam ding, i van zat te lungno thahna tawh that/kap den ding, hi thei leh i mai i khut tawh sawk sawk lo ding…\n4) Social distancing a cih den mah bangun khat leh khat pi 6 (6 feet) kihal na ah om den ding (CDC)…\n5) “6 feet social distancing” neih ding ahamsatna adiak diak in Zii (market, grocery store) pai ciang maituam (face mask) thuah ding (CDC & White House)… Zom to to lai ni…\nCovid-19 Alert III: US Coronavirus Peak Date: April 15 ~ Kidawm ciat in Kiging tek ni…prepare for the worst…\nWhite House Coronavirus Task Force leh professional Scientists te in US aading Covid-19 hangaa “asi atam pen” leh natna “anei asang pen” ni ding pen April 15 hi thei ding hi ci in um mawh uh aa, a minthang Hospital, University leh researchers/scientists ten zong “projection model” bawl uh in taangko khia uh hi. Hih April 15 ni pen “Coronavirus Peak date” ci in min pia uh aa, tua ni atun nang ni 8 bek kisam lai hi.\nThe University of Washington’s Institute for Health Metrics and Evaluation (IHME) te “projection model” bawlna ah tua ni bek bek in asi mi 3000 val (asang pen) om thei ding aa, Zato lupna (hospital beds) 140,823 kisam ding in tua lak pan ICU beds 29,210 kisam kha the dinghi cih projection bawl uh hi. Tua ni zawh ciang hong kiam suk suk ta dingaa, July kha ni 3 ni in “zero” hong tung thei ding ci in projection bawl uh hi. Hih model projection pen Europe gam te leh Sengam ten zong zang uh ci hi.\nWhite House coronavirus response coordinator Dr. Deborah Birx in Americans te kiangah hehpihna tawh tu nipi nih sung inn sungah om hamtang un la, a diak diak in tu nipi sung pen grocery store leh pharmacy na leng pai ding hun hi lo aa, inn ah om tek ding hun ahi hi ci hi. Tu nipi sung pen Covid-19 natna anei, asi atam pen hun hi ding ahih manin hehpihna tawh inn sung bek ah na om un aa, kiging tek un ci in gam mi te kiang thum na nei khia hi.\nU.S. Surgeon General Jerome Adams in coronavirus hangin tu nipi sung pen US gam aading ahamsa pen leh adah huai pen nipi hi dingaa, Pearl Harbor leh “9/11” kisimna/kidona sang mi asi tam zaw ding ahih manin Gam mi te akuama ciat kidawm tek in kiging khol un ci in gen khia hi. Tua ahih manin hih nipi 2 sung pen akuama peuh inn ah i om tek ding hong thupi mahmah ding hi. Thomas On Sian Mung ( Thomas Mung Guite) Washington D.C, April 07, 2020\nPrevious: Stock Exchange ~ Dr. Singpi\nNext: Alunglen khasiathuai Taiwan Cinderella High-Heel pawlpi ii tangthu ~ Cope Langh Khan Kam\nTedim Town Women Fellowship Khuado\nBang hangin galkap tum lo hiam?


url: =Zomi Nam Ni Malaysia 2015 Zomi Nam Ni (Malaysia)\nTukum Zomi Nam Ni pen a lamdang le lamet hetlohpi in hihzahta in gualzawhna ihngah pen Topa tungah lungdam ih koh ciat ding thupi kasa masa pen hi.\nZomi Nam Ni a kibawl sim a masa pen in bang hi in na ngaihsun kha ngei uh diam?\nZomi a tawm pen 5000 bang tat theih na ding mun kicing or hall golpi khat kingaihsun masa pen hi.\n2015 kum bilbel pen Zomi Nam Ni Feb 20, ni pen Zomi te hall ihzat zel Chin Woo Stadium pen booking omkhin bek thamlo ih bawl nuam phial zongin a mun a kingahlo hi. Amun dang ah kibawl theilo maw?\nKibawl thei mah e. Zomi Nam Ni siim ding in mimal 6000 (a mun a va pha limlim) val bang ading Chin Woo sang in a lemzaw omlo hi. Chinese Assembly hall lah kiphuah laitak hi. Tua hi in Zomi Nam Ni tawh a kinaai pen le a lem pen hunding ni kiteel khia in a kibawl hi. Feb 20, ni in mundang ah ih bawl phial zong in Zomi hizahta a painop hangin lamkaal mangthang ding hi.\nFebruary 20, ni lem theilo a hih teh tua ni madeuh bawl ni a kici hizaw hi. Pawlpi tuamtuam pan camp bawl, Crusade bawl le khua kipawlna meeting tuamtuam zong a kinei kim a hih ciang in hih February 19, ni a bawlding a lempen hizaw hi.\nFebruary 20, ni ki mangngilhta maw le?\nKi mangngilh deksuailo hi. February 20 & 21 ni pen ZAM hall ah nasiatak in Zomi vai kikupna le Zomi Nampi Ni ki bawl veve hi. 2015 kum pen Zomi Nam Ni pen ni 3 sung a kibawl hizaw hi. Mipi tawh bawlna le Zomi thu kamkupna a kibawl hizaw hi.\n2015 kum Zomi Nam Ni pen banghang in February 19 ni in mipi tawh Chin Woo stadium ah kibawl hiam cih a theilo te in a kibawl na a hang theih masak kisamsa ka hihman in hih thu hongpulaak ka hihi.\nA kicingzaw in zong a thei nehnuam ih om le kahbehsawm ciatzaw ni.\nZomi te mabaan khempeuh.... Pasian sungah ap ni.\nP. S - Zomi hizah meimai te ading in bang nasem ngei hiam? Bangmun ah panla na hiam? Mi gensiat lam ah panla zawlo in hih mimal khempeuh ii mabaan ah leisek tum tawng khat a kisapna ah zattheih di panlaksawm ciat ni. Ih zing vaihawmding ka ngaihsut teh kei ka lungkham zaw. Mimal hihzah in Malaysia ah teengsuak hetlo mawk ding ih hih ciang in mainawt khawm ciat zaw ni. Negative view tawh mi ih koko hun hilo in Zomi te Malaysia pan koilam ah ...........koici mainawtding geelkhawm zaw ni, Sanggam!!!!


url: =Thupha na ngahsa ngaihsun pha in :: ZOMI DAILY\nposted on 26 January 2016 at 6:38 pm Lomkholna: Article\nHih la, mite deih zia Gipsy Smith in a genna ah, “Pasal te’n la in sa in, naupang te’n muktum in sa a, numei te’n luai a naukhimna in sa uh hi” ci hi. Hih la in, a dah, a lungkia leh genthei a kisa mi tampite, Pasian’ hoihna a thaka muhna leh thathak ngahna piangsak hi. Tua bek tham loin hih la pen biakpiak kikhopna mun khempeuh phial ah a kisa la minthang mahmah khat zong ahi hi.\nTaang khatna ah, mihing nuntakna pen, tuihual lian pipite nawk suk nawk toh tuipi bang hi-in lametna om lo, lungkiatna tawh kidim nuntakna hi, ci hi. Ahi zongin, na ngahsa thuphate khat khatin sim lecin, Topa in nang adinga hong sepsak thupha tampi na mu dinga lamdang na sa ding hi, ci hi.\nTaang nihna ah, mihing nuntakna ah gentheihna, lungkhamna vangikte puak-hak kisa-in kilungmang thei hi, ci hi. Ahi zongin, tua lungkhamnate kizo sak kei-in; na ngahsa thuphate sim toto lecin, na lungkhamnate hong bei-in, lungnuam sa-in la na sa ding hi, ci hi.\nTaang thumna ah, mite neihsa deihgawhna tawh kipawl kidop ding thu gen hi. Leitung sum leh paai’ lei theih loh, a kip tawntung Zeisu hong ciamsa vantung hauhna ah na lungsim leh na ngaihsutnate koih in, ci hi.\nTaang lina ah, mihing nuntakna pen galdona bang hi-in, tua galdona khat veivei lian thei, khat veivei neu thei hi. Bangbang ahi zongin “lungkia kei in!” Pasian in na khempeuh thei-in uk a, na nuntakna a tawp dong, hong hehnem ding leh hong huh dingin a vantungmite hong sawl hi, ci hi.\n“Thupha Na Ngahsa Ngaihsun Pha In” cih la a phuak pa, Johnson Oatman, Jr. nuntakna tawh kisai kitam gen lo hi. Amah pen New Jersey, Medford khua gei, khua neu khat ah, April 21, 1856 in suak hi. A pa pen sumbawlna tawh nungta in, lasak siam thu-um mi khat zong ahi hi. A pa’ aw, ngaihsa mahmahin, a neu lai-in kikhopna khat peuhpeuh ah a pa’ aw a zak nop manin a pa kiangah tu den hi.\nOatman a gol ciangin a pa nasepna huh hi. Ahi zongin nasep tam lua sa-in, Pasian ading hun pia zo kisa lo hi. Hun khat ciangin a pa tawh a nasepkhopna pan khawlin Pasian’ nasem dingin kipiakhia hi. Methodist Episcopal Church in ordination pia-in, New Jersey Conference pawlpi khatah sia sem hi. Tua a sia sepna ah suakta kisa lo ahih manin, pawlpi khat khit khat ah pai kawikawi-in gospel thu gen dingin khensat hi. Thugen siamin a minthan loh hangin kha mangthang tampi man hi. Kum 36 a phak ciangin Pasian nasepna ah a lungkimnapen nasep lianpi khat mukhia hi. Tua in, la tungtawnin mi tampite tungah Pasian thu genna ahi hi.\nTua zah khatin Oatman in Pasian phatna la dawng 5000 val phuak hi. A la phuahte ah Zeisu Khazih thupipen sakin, Ama liatna leh Ama gupkhiatna ah thahatnate a tam penin gen hi. Thu-um mite nuntakna ah thu-um lote sangin a sangzaw a nuntak ding, a late tungtawnin hanthawn hi. A la phuah man sum a kipiak ciangin dawng khat tungah dollar khat bek sang hi. Oatman la phuah minthangte lakah “Higher Ground” (1892) leh “No, Not One” (1895) te zong kihel hi.\nSeptember 25, 1922 in Oatman in Oklahoma, Norman khua ah, “A Sangna Lam” ahi vantung gamah, a kihonkhiasa mi siangthote tawh vantung late sakhawm dingin a Topa kiang zuan hi.\n“Thupha Na Ngahsa Ngaihsun Pha In” cih la aw pen, laphuak siam leh la aw bulh siam, Edwin O. Excell in a bulh ahi hi.\n1. Huihpi nawk gawpgawp bangin na hingim hiam?\nLametna bei ta, ci-in na lungkia hiam?\nNa ngahsa thupha khat khatin sim lecin,\nTopa ong huhna na ngah tampi hi khin.\n2. Lungkhamna vangik bangin na lel ngei hiam?\nOng puaksak singlamteh gik lua na sa hiam?\nOng piaksa thuphate zong tam veve hi,\nSim lecin lungnuamin la na sa ding hi.\n3. Midangte a sum a paai na et ciangin,\nJesu in ong ciamsa hauhna ngaihsun in;\nNa ngahsa, na ngah lai ding Van inn le lo,\nLeitung hauhna sum le paai’ lei zawh hi lo.\n4. Tua hi a, pumpi le lungsim galdona,\nZe-et, bawlsiat, haksa na thuak hang in-ah,\nLung si ke’n Pasian in uk khin, thei khin hi,\nVantung mite ong kha sak mualsuak ding hi.\nThupha na ngahsa ngaihsun pha in,\nPasian’ ong piaksa teng ngaihsun in;\nThupha sansa sim toto lecin,\nOng huhna sa tam lamdang na sa ding hi.\nPrevious: A Khutme kawk tawh dawi, a Sisan tawh mawhnei Eite\nNext: The Goldman Sachs Company sung a nasem te ii nisim zat kammal pawlkhat\nUS gamsung khualzinna pawlkhat – 103\nKhangthak Zomi Aw, Mapang Khawmni ~ Michael Hau Thang\nZAM Thupuak :: 26 November 2017 (Lungdamkoh Ni – Thanksgiving Day)\nKha Siangtho Nasep ~ T. Sawmlian\nNew Zealand Minister khat Malaysia ah Refugee lakding vaitawh zin ~ ZD


url: =Laibu bawl a kisapna ~ Khampu Hatzaw :: ZOMI DAILY\nLaibu bawl a kisapna ~ Khampu Hatzaw\nposted on 25 June 2015 at 7:48 am Lomkholna: Article, Literature\nA beisa kum za khat lai-a Tedim gam sunga Pasian thu hong puak missionary leh Zogam (Chin Hills) sungah Mikang kumpi in khasum sang loin kumpi sang khempeuh a uk sangmang (honorary inspector of schools) tawh a thuahsak J.H.Cope in Roman laibul (alphabet) zangin lai hong bawlsak in, 1910 kumin Tual Lai Sintawmna bu hong bawlsak a, 1913 kum ciangin Laishim Bu hong bawlsak khit, 1915 kum teh Lungdamna Thu Mate hong khetsak leuleu hi. Tan 1 pan tan 4 dong sang laisimbu dingin Gam Thu; Cidamna Thu leh Ganan bute zong 1920 kum pawl panin hong bawlsak toto in tuni dong a hun zui-in kipuahin kizang lai hi.\n1932 kum ciangin Thuciam Thak Lai Siangtho hong khetsak leuleu a, 1977 kum ciangin Lai Siangtho buppi i nei ta hi. J.H.Cope in a kicianin Zolai atdan hong bawlsak ciangin i paute lai-in kigelh in (reduced to writing) kisim thei ahih manin theihna, teina, khanlawhna leh khantohna lamah mazangzaw deuh pah hi hang. Tua pen ei a dingin khangthak hun pilna sinna (modern education ) a kipatna ahi hi.\nLaibu bawl a kisapna i tel baihna dingin, leitungah sim theih ding lai khat beek na om lo hi leh koi bangin i om zen ding hiam? Ngaihsuthuai mahmah hi. Lai na om lo hi leh i Lai Siangtho zong om lo pah dinga, a sunga thute zong khat beek kithei kha lo pah ding cihna ahi hi.Tanglai leitunga mipil masa, a khangto masa Izipt-te, Greek-te, Roman-te pilna leh thumuhna thute kiphawkpih lo ding cihna hi pah hi. Lai a om zenzen leitung mi khempeuh’ kamphatna ahi hi.\nLai (literature) in mailam nuntakzia ding hong geelsakin, hong lawpsak a, minam khat, gam khat kalsuanzia ding lam hong lak hi. Martin Luther in Wittenberg biakinnpi mai-ah a lai suanna hangin leitungbup Khristian pawlpi kipuahphatna piangsak hi. Homer leh Sophecles’ laigelhte hangin tanglai Greek-te khanglo in nakpi takin hong khangto uh a, Thomas Hobbes (1588-1679) laigelh Leviathan leh John Locke (1632-1704) laibu An Essay Concerning Human Understanding hangin England gamah 1641 kumin Tual Gal (Civil War) leh 1688 kumin Glorious Revolution-te a pianlawh hi.\nFrench Revolution a tun’ theihna dingin Voltair leh Russeau-te laigelhte in tha pia mahmah hi. Harriet Stowe’ laibu Uncle Tom’s Cabin in Abraham Lincoln’ lungsim heizo lua ahih manin America gamah mivom Negro sila innteengte in suahtakna ngah lawhin kideidannate beisak hi. India gamah zong missionary William Carey leh Raja Ram Mohan Roy laigelhte hangin India mite ngeina hoih lo ahi numei naungek a suakciilte a kithahna (female infanticide) leh Sati kici a zite in a pasalte sih ciangin a siluang tawh a kihallup khawm ngeinate kiphiat hi.\nMikang kumpi in Zogam hong lak tak teh Zogam (Chin Hills) ah mangpi a sem B.S.Carey leh H.N.Tuck-te in 1896 kumin The Chin Hills kici bu 2 a pha laibupi na gelh zenzen kei leh Zomite pianna suul kanna ding, kua minam hi a, midangte in kua minam hi ong ci-a, i khangthu tangthute koibang hiam, cih dong i thei kei ding hi. Hih banga hong ciamtehna uh hang bekin midangte in hong phawk kha ahi hi.Tua zomin, i pu i pate kipatna leh i tangthu a kan hong nusia zo J.Gin Za Twang in 1973 kumin Zomi Innkuan Laibu khenin, K.A.Kap Za thang in Zo Suanh Khang Simna Laibu kici 1974 kumin na khen leuleu a, ei a hong suang i pupite’ min leh puam leh si khat sa khat i hihna a hong phawksak hi.\nTua zomin, Mualpi khua mi tuanthu khangthu a thei pu Thang Tuan in Khamtung Mite Tangthu kici Zomite tangthu a kicingin a khumna, khenkhia zo nai loin khutgelh (manuscript) in a koih hangin tangthu kan khempeuh in siksan belin a nei hi. Tua bek hi lo, Zomi Christian Literature Society (ZCLS) in hun khat lai-in Zomite in a gelh Zopau laibu hoihpen leh manphapenin a teelkhiat, Sing Khaw Khai in 1981 kumin a peikhiat, laimai 400 a pha Suangpi Mualsuang kici laibupi sungah, leitung piancil pan i pu i pate kipatkhiatna leh a suulnung, khua satna, khantohna, khangthu tangthute banah i biakna ngeinate leh gamtat luhekzia, lokhawh singpuakzia, annek tuidawn zonzia, tual sung nuntak ngeina, sihna nopna-ah gamtat ngeinate leh vantung leitung thute tawh kisai ngaihsutna leh i ngeina late a kicingpenin a kigelh banah, Minamdangte in ong theihpih ding ngimna tawh leitung bupa laibuli (library) minthang khempeuhah a kipuak Mikang pau tawh Zo People And Their Culture kici laibupi khat zong 1995 kumin hong khen leuleu a hih thului a gelhpa in India gamah khenin a hawmkhia (publish) hi.\nSuangpi Mualsuang laibupi a bawlpa in a bawlna thu a ngimna a genna ah “…hih banga tangthute Tedim Zolai a kizat lai tengin tu leh tate in a ciinciin dingin hih laibu kibawl hi” a ci ngiat hi.Ahih leh, hih bang teng tawh i lungkim ding hiam?\nTu-in Zo minam sung ciatciat ah zong Tedim kampaute pen a kuamah’ zakdah loh dingin a pawlcing pawl, neih leh lamh leh pilna siamna a ngah zong a kicing pawl ahih banah, leitung gam tuamtuamah zong a kithehthangpen pawl ahi hi. Sum zong pai zong leh pilna siamna sinin USA, UK, Japan, Singapore, Korea, Thailand, Malaysia leh Australia gamte ah ki-om kawikawi ta hi. Ahi zongin minam dinmun leh minam phaktan ciamtehna a thupipen in a laibu neihte ahi hi. Minam khangtote in laibu hoih, laibu minthang khempeuh amau pau tawh neih ding hanciam tek uh hi. Leitungbup a kizang pautaang ahi English panin English-Tedim Dictionary bu kician nangwn tuni dong i nei zo nai kei hi.\nNeih hun mahmah ta hi.Leitungbup a minthang William Shakespeare’ laibute amah’ gelh bang lianin a kitei bu khat beek i nei zo nai kei hi. Bible Concordance, Bible Commentary, Bible Dictionary a kipan a kisam bulpite khat beek i nei zo nai kei hi. Mizote in kum khat a laibu bawlkhiat zah Tedim kam tawh laibu i neihcil pan tuni dong a kikhenkhia kikim thei dinga, i laibu neihzah hoh tawmzaw lai mai ding hi. Tua ahih manin laibu manpha leh thumanpha bu a tuamtuam i bawlkhiat zawh ciangin minam manpha, minam picing kisuak dinga, i pau zong pau manpha hong suak pan ding hi.\nTua bangin leitung thugil lagilte khumna laibu laidal kicing takin i bawlkhiat zawh mateng mite lakah minam lianin kigen nuamin, a pil a hau, a siam a minthang minam hi ung, ci-in i otot hangin midangte ong muhna leh etna panin “ uum hawm beel hawm gin’ngaih” a cih bang lianin ong ki-en ding hi.I minam khangthu tangthu, i ngeina leh i biakna banah i paunak leh thuciinte a kicing takin i khetkhiat zawh a, hawmkhia zo in leitung bup a laibusaal (library) minnei tengah i koih zawh ciangin mi-in ong kimu pan bek ding hi.\nMi pawl khatte in, Tedim mite pen laisim kithadah lua hi, ci thei miikmeek hi. A taktakin a kisim nuam lo, a kithadah hi mawk loin a sim dingte theih nop, zaknop thu a kigelhna laibu a om loh man na hi zawsop hi. I sim nop nam laibu om peuh leh kisim thanuam tek hi. Tu mahmahin zong lai sim thanuam lo i kisak lai takin a tul thei lo, i nisim nuntakna limlangh et bangin a hong kimusak Rev Job Nang Khaw Thawng’ Lungsim Limlangh bu khatna leh Evan. Langh Do Khup’ gelh Hauhna leh Khansauna Thusim laibute, Zomite nisim nuntakzia, innkuan kizopzia leh gamtat khawhekzia ding lam a hong lak laibute ahih manin a kikhen masa bei pah ahih manin puahpha tuakin khen kikkik uh a, nisimin a deih a simnuam kibehlap hi, kici hi.Lai Siangtho leh Labute sim loh a kikhen kikkik hih laibu gel bek hoh ahi mai tam?\nTua hi leh, koi bangin ma bung khawmin nasep kipan ding i hi hiam? Zomi sungah tu ciangciang leitung pilna (secular) hi taleh, biakna vai (religious) lamah hi ta leh Master degree pan a tungsiah doctorate degree dong a ngah mipil misiam tampi ki-om ta hi. Tua bangin university khatpeuh in master degree panin a tungsiah degree a piakna dingin a thusin lam tek uh tawh kisai thu khatpeuh kansakin thesis/dissertation a gelhsak uh hi.Tua ahih manin sangpi khat, university khat peuhin a san theih amau thukan ciat: Biakna, tangthu khangthu; science pilna, ganhing lam tawh kisai,lokhawh singpuak etc ei kamin ong gelh ciat le uh a kikhenkhia kim zo pah kei zongin a manuscript in na om khinkhian peuh leh, amau nungah pilna a zong lai dingte in zong siksan thei pah ding hi. I mipil i misiam hih zah in amau sinsa thute tawm tek ong gelh le uh zong Zo kamin a degree ngah zahzah uh laibu a nei ding kihi zen! Minam khualna leh deihsakna tek tawh ong gelh ciat le uh minambup in kiphattuampih pelmawh ding hi.\nUniversity pan siamsin kipawlna min tawh kumcin magazine kihawmte leh biakna vai leh leitung vai-ah jubilee magazine kibawlte, biakna vai-ah Pawlpi tek khasim laihawmte i sim ciangin degree thuap tampi nei-in, kumpi sung leh biakna lamah panmun sangpipi a nei ulian i mi masate thu i sim kha zel hi. Amaute a sih uh ciangin a mipihte a hong nusiat ciamteh tham ding thu tampi na nei khollo uh hi. Ahi zongin laibu ta khat bek a na bawl ngeite pen a laibu sunga om thute a mipihte in phattuampih uh hi.\nBangmah a gelh lo pa sangin laibu no tawh mualsuang a phutpa thupizaw hilo hiam? Bangmah a gelh lo degree tampi a ngahte a sih ciangin a lukhunga singlamteh zepna longal a mipihte a dingin kimanna nei lo a suak hi.Ahi zongin amah theihna lai-a a gelhkhiapa in a sih nung sawtpi mi tungah thu gengen lai hi.Mipil misiam tampi in ong mualliam san ta a, a han tunga singlamteh ah a pilna za bek nusia hi.A singlamteh muat leh kuan phawk nawn ding hiam? I siamsinna tawh kisai pilna i ngahte i mite phattuampih dingin laibu khat peuhmah bawlkhiat sawm tek ni. A tunga kigen laibu bawl masate kiciamteh den a, kiphawkphawk lai hi.\nLaibu hoih khat in inn sung, sanginn sung, zum sung, nasepna mun, khualzin lai, mawtaw, meileng, vanleng sung a kipan ekbung sung nangawn ah mite thu a hilh hi.Laigelh pen’ pai ngei lohna mun nangawnah mite thu a hilh hi. A lungzuanga kap mi khat zong va hehnemin, a lungdam khat zong va lungdampih hi. Tua ahih manin na tuahkhak, na sinkhak leh na thuakkhak thu khatpeuh lai in gelhkhia in la, tua bang ding a om het kei phial leh zong minamdangte laibu na sim khak, na mipihte theih dingin hoih na sakpen khat Zolai tawh letkhia lecin na manpha khat a semkhia na hi pah hi.Laigelh siam keng na cih leh khat beek gelh nai lo na hih manin a siam nai lo na hi hi.Kisin leteh ong puahpih (edit) ding mi lai gelhgelh ngeite ong huh nuam om ding hi.\nGen kizomin, Chin Baptist Literature Board, India leh Zomi Christian Literature Society, Kalaymyo in October 8-10, 2003 Sung Moreh ah Literature Seminar a neih sungin Rev.Khup Za Go in a luikhiat Laibu Bawl A Manphatna sung pan ama gelh bang lianin kong eukhia hi:\nTua ahih manin pilna siamna a neite in siit loin, sum le paai a neizaw deuhte in zong hanciam lai-in Kawlgam Vaigam leh leitung gam tuamtuam a om Zomi sanggam u le naute khempeuh in ‘Takkheh!’ ci-a tha i lak ding kisam hi. Kipawlna i phuat ding kisam hi. I kipawl siam ding kisam hi. Khantohna dingin khuamuhna kisam hi. Khuamuhna dingin lai kisam hi. Lai i bawlzawhna dingin a gel a sem kisam hi. A khatna dingin sum kisam a, khetsate zuakna ding sai kisam hi. Lai sungah pilna om hi. Pilna a neite vanglian hi. Tuhun kum zalom sawmnih khat sungah namsau leh thauvui thautang sangin laitui, laikung leh laidal tawh gam kikeek zozaw a, lungsim galdona gamah kigualzo bek ding hi, cih tel ding kisam hi. Khanglui upate in thu tawh kinungta hi, na ci uh hi.\nI pu i pate panin thu tawh a nungta minam i hi hi. Mihingte nuntakna pen an le tui bek hi loa, Pasian kam panin a pusuak thu tawh kinungta hizaw hi. Mihing khat in khua a phawk theih tunga kipan a bil tawh a zak thu leh a mit tawh a muh nate leh a khut leh khe leh a pumpi mahmah tawh a sukkhak, a lawnkhak, a tuahkhak teng kigawm pen tua mipa a dingin a ‘leitungbup’ hi kici hi. Tua ahih manin leitang a letna, a zaina kibang khat tunga i ten’ ciat hangin, kha sawm a suak ciatciat ci-a min i sial hangin i thuzak, i na muh, i lawnkhak kikim lo ahih manin i ‘leitung’ kikim lo hi. Bawng khekhap kuak tui vung sunga om ukengno khat in a omna pen penlepi zahin ngaihsun hi.\nAfrica gama naupang khatin ama nu sanga anhuan siamzaw leitungah nupi dang a om lam thei lo hi, kici hi. Tua ahih manin Zomi khat’ khuamuhna leh Kawlmi khat khuamuhna kikim lo hi. Kawlmi khat leh Mikangte khat in a khuamuhna kikim lo hi.I sangkahna, i laibu sim leh i thukizakna simna leh i khualzin gamvakna tawh kizui-in ‘ei leitung tuam ciat’ a nei i hi hi. Tua hi-a Zomite zong a pil a siam minam, a khangto minam i suahna dingin i khuamuhna, i khuaphawkna leh i thu theihna a tangzaina dingin laibu tampi i sim ding kisam hi. Laibu tampi i minam in a sim nadingin laibu tampi i bawl ding, i gelh ding,i hawm ding kisam hi.\nKum sawm val cina in, na sem thei loin lupna tung ngakin a om Sia S.T.Hau Go kiangah 1990 kum pawlin Rev. Dr.Gin Khan Khual Ph.D. va lengla-in a holimna uh tawh ka thului ka khup sawm hi. Thu tuamtuam a holim khit uh ciangin Sia Khual in, “ Pa Go aw, tu’n dam lian hi lecin bang na sem nuam pen hiam?” a cih leh, tawlpi khat a lungngaih khit ciangin, “Dam kik leng buang, Tedim pau-in Pasian thu leh khantohna ding pilna a tuamtuam gelhin, laibu bawlbawl nuam tak ing ei,” ci ngeungeu bek hi, kici ngei hi. Sia S.T.Hau Go in laibu bawl a kisapzia, a manphatzia tel mahmah hi ding hi. Tua ahih manin a dam lai, a thahat, pilna siamna a nei, sum leh paai a nei khangthakte in bang i sem nuam pen hiam? Rev Job Nang Khaw Thawng bangin singkuang ahi lo, laikuang tawh a kivui nuam ngiat mi bangzah tak i om ding hiam? Ngaihsun pha ciat ni.Na mualsuang dingin laibu manpha khat bawlkhia in.Zogam ong kilamdang ngel ding hi. Khampu Hatzaw\n(Hih thului pen Sia Khampu Hatzaw in Chin Baptist Literature Board, Manipur, Zomi Baptist Literature Board, Mizoram leh Zomi Christian Literature Society, Kalaymyo in a vaihawm Joint Literature Seminar, Champhai ah October 20-22, 2004 sunga a simkhiat ahi hi.)\nPrevious: Samuel Gen leh Anna te pumkhat suahna\nNext: A hoih leh a hoihlo\nSialsawm Pawi ~ Dr. Dal Lian\nPil vai mahmah hi ~ Zomi Quavadis\nTulaai Leitung Thuthang Tuamtuam Updates November 13, 2014\nA zawlluipa innsung ah Corridor panin alutsawm numei khat kiman


url: =UK gamsung ah kum 11 bekbek aphapan numeino khat gai in nausuak tading ~ ZD :: ZOMI DAILY\nposted on 17 March 2017 at 11:18 pm UTC+9:30 Lomkholna: News, Sawltak, World\nUK gamsung ah kum 11 bekbek aphapan numeinokhat naupaai in, maikha sungin nau suaktading ahih manin Britain nupi khempeuh lakpan akhangmoi penpen hiding cih Yahoo News pan kiza hi. Tua numeinu pen “Legal Restrictions” hangin amin apuam genkhiatkhuan omlo hi. Nau apaaisak, agaisak pasalpa zong hih numeinonu sangin tawmciklik bek upazaw cihi. (pasal nei cihna omlo)\nAbeisa leh tuciangciang ah Britain numei khempeuh lakpanin akhangmoi penpen “Britain’ Youngest Mother” in akiciamteh pen kum 12 ahihi. Abeisa ah kum 12 bekbek aphapan numeino khatin nau nei in, khangmoi kisamahmah hi. Tua numeino agaisak pasalzong tuahunlai in kum 13 bekbek phapan hi.\nKum 12 aphakin ta neimawk a, ahi zongin tua numeino pen tudongmah sangkah kullai ahih manin, atano pen anu in kepsak hi. Anu zong kum 28 bek hipan hi. UK History sungah “Britain’ Youngest Mother” cih ciaptehna ngahhiau mawk hi.\nUK History sungah papi akhangmoi penpenzong kum 12 bekmah ahihi. 1998 kumin tua pasalno pen kum 12 bekbek hipan a, ahi zongin numei khat gaisak in ta neimawk ahih manin “Britain’ Youngest Father” in ciaptehna ngahlian mawk hi.\nAbeisa in “Britain’ Youngest Mother” in akiciamteh numeinu ii aminpen Tressa Middleton ahihi. Kum 12 aphak hunlai in ta nei in, tuazawh nungkhasung in ata anihna neikikding uh ci’n pulakkhia kici hi. Atacil leh anihna pen kum 11 kikal hi.\nRelated: Kum 13 aphak akipan apano in buan athuak numeino naupaai ta ~ ZD\nMai khasung in nau asuakding nupinu pen kum 11 bekbek hipanmawk ahih manin “Britain’ Youngest Mother” ciaptehna pen amatung akipiading suakphot hi. Kum tawm lawmlawm mah ei mate….. ZD Sawltak #zomidaily\nPrevious: Meileng lampi tungah Model khat Photo akizaih laitak meileng in taihlum ~ ZD\nNext: Australia ah sangnaupang numei khat ii aphei tungpan Phone puakkham ~ ZD